भ्रष्टाचार में आरोपी रहे झाझड़िया को श्रम विभाग से आयुर्वेद में भेजा, 4 नए ​जिलों के ओएसडी बदले
Rajasthan Government Transfers IAS Officers राज्य सरकार ने देर रात 12 आईएएस अफसरों के तबादले किए हैं। नए बनाए गए चार जिलों के ओएसडी दो दिन में ही बदल दिए हैं।
राज्य सरकार ने देर रात 12 आईएएस अफसरों के तबादले किए हैं। नए बनाए गए चार जिलों के ओएसडी दो दिन में ही बदल दिए हैं। तीन आईएएस अफसरों के तबादले निरस्त किए गए हैंं। रिश्वत केस में 2021 में श्रम विभाग में रहते पकड़े गए प्रतीक झाझड़िया का अब आयुर्वेद विभाग में संयुक्त सचिव के पद पर तबादला किया है। भारतीय डाक सेवा के अफसर प्रतीक को 15 मई को ही श्रम आयुक्त पद पर लगाया था, जहां से दो साल पहले रिश्वत केस में पकड़े गए थे।
सुबी कुमार का राज्यपाल के प्रमुख सचिव से टीएडी (ट्राइबल एरिया डेवलपमेंट) प्रमुख सचिव के पद पर किया तबादला रद्द कर दिया है, वे राज्यपाल के प्रमुख सचिव बने रहेंगे। आलोक गुप्ता का टीएडी के प्रमुख सचिव से राज्यपाल के प्रमुख सचिव पद पर किया तबादला निरस्त हो गया है। वित्त विभाग की संयुक्त सचिव नम्रता वृष्णि का ओएसडी, डीडवाना-कुचामन के पद पर किया तबादला निरस्त किया है।
राजेंद्र शेखावत होंगे जयपुर हैरिटेज नगर निगम के आयुक्त
भानुप्रकाश एटुरू के पास अब आयुर्वेद विभाग के सचिव का पद रहेगा, उनसे टीएडी विभाग वापस ले लिया है। राज्य निर्वाचन आयोग के सचिव करण सिंह को श्रम विभाग में विशिष्ट सचिव लगाया है। उद्योग आयुक्त महेंद्र पारख का तबादला राजस्थान टैक्स बोर्ड, अजमेर के अध्यक्ष पद पर किया है।
एचसीएम रीपा के एडीजी राजेंद्र सिंह शेखावत को जयपुर हैरिटेज नगर निगम के आयुक्त के पद पर पोस्टिंग दी है। शेखावत को अक्षय गोदारा की जगह लगाया है। हैरिटेज नगर निगम आयुक्त अक्षय गोदरा का तबादला वाणिज्यिक कर विभाग में एडिशनल कमिश्नर वैट एंड आईटी के पद पर किया है। शिल्पा सिंह को जिला परिषद सीईओ भीलवाड़ा से जिला परिषद सीईओ जयपुर के पद पर लगाया है। आरपीएसी सचिव टीमकचंद बोहरा को सीईओ राजस्थान हैरिटेज संरक्षण पदोन्नति प्राधिकरण के पद पर पोस्टिंग दी है।
नीमकाथाना, अनूपगढ़, सांचोर और डीडवाना-कुचामन के ओएसडी बदले 
नए बनाए गए चार जिलों में ओएसडी बदले गए हैं। 15 मई को ही पहली बार नए जिलों में ओएसडी लगाए थे। नीमकाथाना, अनूपगढ़, सांचोर और डीडवाना-कुचामन के ओएसडी बदले गए हैं।
हरजीलाल अटल को सांचोर से नीमकाथाना, पूजा कुमारी पार्थ को नीमकाथाना से सांचोर, सीताराम जाट को अनूपगढ़ से डीडवाना-कुचामन जिले के ओएसडी पद पर पोस्टिंग दी है। कल्पना अग्रवाल का तबादला बीमा प्रावधायी निधि विभाग के निदेशक से ओएसडी,अनूपगढ़ के पद पर किया है।
ये भी पढ़ें..
15 नए जिलों में कलेक्टर की जगह ओएसडी लगाए:74 IAS अफसरों के ट्रांसफर; रिश्वत मामले में आरोपी को इंदिरा गांधी पंचायतीराज संस्थान में लगाया
राजस्थान में नए जिले बनाने की घोषणा के साथ ही गहलोत सरकार ने वहां अधिकारियों की नियुक्ति करना शुरू कर दिया। सोमवार को 74 भारतीय प्रशासनिक सेवा (IAS) के अफसरों के तबादले हुए। सरकार ने नए घोषित 19 में से 15 जिलों में कलेक्टर की जगह विशेषाधिकारी (ओएसडी) लगाए हैं। वहीं, रिश्वत मामले में आरोपी सीनियर आईएएस ऑफिसर और यूडीएच के प्रिंसिपल सेक्रेटरी कुंजीलाल मीणा को सरकार ने इंदिरा गांधी पंचायतीराज संस्थान में लगाया है। (पूरी खबर पढ़ें)